Diari Oficial de la Generalitat Valenciana


Sumari del DOGV 9902, del 26-07-2024 (2024/7446)

ORDE 5/2024 , de 18 de juliol, de la Conselleria d’Innovació, Indústria, Comerç i Turisme, per la qual es modifica parcialment l’Ordre 20/2016, de 19 d’octubre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’Institut Valencià de Competitivitat Empresarial (IVACE) per a impulsar la internacionalització empresarial.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9902

Data del DOGV
:   26-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7446

CVE
:   NFQJ-L-7790-2765

Data del document
:   18-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a les empreses
    * ajuda a la indústria

PREÀMBUL

En el desenvolupament de les competències que quant a la planificació de l’activitat econòmica de la Comunitat Valenciana té atribuïdes la Generalitat de conformitat amb el que s’establix en l’article 52.1 de l’Estatut d’Autonomia, es va dictar l’Ordre 20/2016, de 19 d’octubre, de la Conselleria d’Economia Sostenible, Sectors Productius, Comerç i Treball, per la qual es van establir les bases reguladores per a la concessió d’ajudes per l’Institut Valencià de Competitivitat Empresarial (IVACE) per a impulsar la internacionalització empresarial.

El canvi en la situació econòmica internacional, des de la redacció original de les bases reguladores en 2016, fa necessari adaptar-les per a garantir-ne la rellevància i l’eficàcia en el context actual. Les transformacions en el panorama internacional, marcades per canvis significatius en les relacions comercials, requerixen una revisió de les estratègies d’internacionalització per part de les empreses. En este sentit, la incorporació de personal jove, especialitzat en internacionalització, més familiaritzat amb les últimes tendències tecnològiques i de mercat, pot aportar perspectives innovadores que ajude les empreses a identificar noves oportunitats i desafiaments. A més, des de la Unió Europea s’emfatitza la importància d’ajustar les polítiques de suport a l’ocupació juvenil per a alinear-les amb la realitat econòmica i geopolítica de les regions europees.

Esta nova realitat impacta de ple en les necessitats de les empreses que requerixen canvis en les línies de suport de la Generalitat. Per a això, es proposa enfortir l’enfocament de les ajudes per a garantir la contractació de personal jove que aporte una formació especialitzada en àrees clau de la internacionalització, impulsant així la competitivitat i l’adaptació al mercat global. En eixe sentit, l’Ordre 20/2016, de 19 d’octubre, preveu, entre les actuacions susceptibles de suport, la contractació de personal i/o de personal assessor extern especialitzat en diferents àrees de l’activitat internacional, però el percentatge màxim d’ajuda previst per a esta mena d’actuacions pot resultar insuficient per a animar les pimes a abordar la contractació de personal; d’altra banda, es considera necessari donar cabuda també a la incorporació de personal amb graduació recent en les tasques d’internacionalització de l’empresa, incloses les associacions i federacions sectorials amb projecció d’internacionalització, de manera que eixa especialització permeta disposar d’una mà d’obra qualificada a la Comunitat Valenciana. D’altra banda, els criteris d’atorgament convé revisar-los a la llum del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

Així mateix, l’entrada en vigor del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, ha suposat, entre d’altres, l’aplicació de nous llindars en l’import màxim de subvenció, per la qual cosa el principi de seguretat jurídica aconsella modificar la referència normativa del règim *de minimis*  previst en l’Ordre 20/2016. Finalment, el mateix principi esmentat conduïx a l’eliminació de les referències a la concessió de préstecs, en tant que l’actual línia d’actuació de l’àrea internacional d’IVACE està centrada en la concessió de subvencions i no preveu esta modalitat d’ajuda a les empreses de la Comunitat Valenciana.

Les actuacions d’ajuda que es regulen en este decret estan previstes en el Pla estratègic de subvencions de la Conselleria d’Innovació, Indústria, Comerç i Turisme, i els de l’Institut Valencià de Competitivitat Empresarial (IVACE) i Turisme Comunitat Valenciana per al període 2024-2026.

Per tot això, i de conformitat amb el que es disposa en l’article 165.1 de la Llei 1/2015, de 6 de febrer, de la Generalitat, i les competències atribuïdes per l’article 5 del Decret 137/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, i per l’article 2 del Reglament d’organització i funcionament de l’Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, i després d’haver emés informe l’Advocacia General de la Generalitat i la Intervenció Delegada, previs els tràmits d’audiència pertinents,

ORDENE

*Article únic. Articles modificats*

Es modifiquen els articles 2, 4, 5, 6, 7, 9, 12, 13 i 14, i s’incorpora l’article 20 en l’Ordre 20/2016, de 19 d’octubre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’IVACE per a impulsar la internacionalització empresarial (publicada en el *Diari Oficial de la Generalitat Valenciana*  número 7.903, de 25 d’octubre de 2016), modificada per l’Orde 11/2017, d’11 de maig (publicada en el *Diari Oficial de la Generalitat Valenciana*  número 8.040, de 16 de maig de 2017), que quedaran redactats conforme a l’annex.

DISPOSICIÓ ADDICIONAL

*Única. Regla de no gasto públic*

L’aplicació i el posterior desplegament d’esta orde no podrà tindre incidència pressupostària, sense perjuí de les possibles convocatòries que puguen resoldre’s d’acord amb la consignació pressupostària que s’establisca en l’exercici corresponent.

DISPOSICIÓ TRANSITÒRIA

*Única. Convocatòries publicades a partir de l’1 de gener de 2024*

Esta orde serà aplicable a les convocatòries publicades per l’Institut Valencià de Competitivitat Empresarial (IVACE) a partir de l’1 de gener de 2024, data d’entrada en vigor del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis.*

DISPOSICIÓ FINAL

*Única. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

ANNEX

Modificació dels articles 2, 4, 5, 6, 7, 9, 12, 13 i 14, i incorporació de l’article 20 en l’Ordre 20/2016, de 19 d’octubre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’IVACE per a impulsar la internacionalització empresarial.

*U*

Es modifica l’article 2, Modalitats d’ajuda, que queda redactat com seguix:

«Les ajudes es concediran en la modalitat de subvenció.»

*Dos*

Es modifica l’article 4, Requisits generals de les persones o entitats beneficiàries, com seguix:

– En l’apartat 1, se substituïx la redacció actual del primer paràgraf per la següent:

«1. Podran sol·licitar estes ajudes tant les PIME com les associacions i federacions sectorials que tinguen entre els seus objectius i activitats el suport a la internacionalització dels seus components. En totes les referències en les presents bases a PIME o empreses, s’entendrà inclòs també el col·lectiu de les associacions i federacions.»

– Se suprimix la lletra *a*  de l’apartat 3

– En la lletra *c*  de l’apartat 3, se substituïx la redacció actual per la següent:

«3. No poden obtindre la condició de beneficiàries:

*c*) Les empreses l’activitat de les quals consistisca en:

i. La producció primària de productes de la pesca i l’aqüicultura.

ii. La transformació i comercialització de productes de la pesca i l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

iii. La producció primària de productes agrícoles.

iv. La transformació i comercialització de productes agrícoles quan es done un dels supòsits previstos en l’art. 1.1.*d*  del Reglament (UE) 2023/2831, de la Comissió, de 13 de desembre de 2023, a les ajudes *de minimis*.

v. Activitats relacionades amb l’exportació a tercers països o a estats membres, en concret les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora.

Tot això, sense perjuí del que es disposa en l’apartat 2 de l’article 1 del Reglament (UE) 2023/2831, de la Comissió, de 13 de desembre de 2023, a les ajudes *de minimis*  per a les empreses que operen en més d’un sector.»

*Tres*

En l’apartat 1 de l’article 5, Tipologia d’actuacions i requisits dels projectes objecte d’ajuda, es modifica un dels conceptes inclosos els costos dels quals es recolzaran a través de la respectiva convocatòria, en concret el relatiu a la lletra *d*  que apareix en segon lloc, que queda redactat com seguix:

«Contractació de personal i/o de personal assessor extern especialitzat en les diferents àrees de l’activitat internacional que ajuden l’empresa a millorar la seua posició competitiva internacional, així com la contractació de jóvens per a la seua especialització en internacionalització.»

*Quatre*

Es modifica l’article 6, Quantia de les ajudes, que queda redactat com seguix:

«1. Les respectives convocatòries establiran la quantia màxima de l’ajuda, que podrà variar en funció de diversos factors com la grandària de l’empresa i/o el seu grau d’internacionalització, i que podran arribar fins al 100 % dels costos subvencionables. En tot cas hauran de respectar-se els límits *de minimis*  arreplegats en el Reglament (UE) núm. 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, en el sentit que l’ajuda *de* *minimis*  final que es concedisca no podrà suposar que les ajudes *de minimis*  concedides a l’empresa beneficiària, considerada com a única empresa, calculades entre la data de concessió de la subvenció i els tres anys anteriors, siga superior a 300.000 euros.»

*Cinc*

Es modifica el segon paràgraf de l’apartat 5. lletra *a*  de l’article 7, Sol·licituds, que queda redactat com seguix:

«L’imprés de sol·licitud contindrà la possibilitat d’autoritzar l’IVACE per a consultar o obtindre l’acreditació del compliment dels requisits necessaris per a l’obtenció de les ajudes mitjançant la plataforma autonòmica d’interoperabilitat de la Generalitat Valenciana (PAI) o de qualsevol altra plataforma.»

Així mateix, es modifica l’apartat 5, lletra *e*, de l’article 7 que queda redactat com seguix:

«*e*) Les respectives convocatòries podran exigir que l’empresa sol·licitant presente una declaració responsable referent a totes les ajudes *de minimis*  rebudes d’esta o una altra administració (independentment dels costos subvencionables) durant el període que s’especifique en la convocatòria.»

*Sis*

Se suprimix l’apartat 3 i s’afigen els apartats 5 i 6 a següents: l’article 9, Criteris d’atorgament de les ajudes, en els termes

«5. Quan es tracte de sol·licituds presentades per a l’actuació relativa a la contractació de personal extern especialitzat o la contractació de jóvens per a la seua especialització en internacionalització, els projectes es prioritzaran d’acord amb els criteris següents:

Característiques del projecte. Màxim punts 50–

– Característiques del pla d’internacionalització de l’empresa-Màxim 30 punts.

– Qualitat del pla formatiu en el cas de la contractació de jóvens per a la seua especialització en internacionalització o coherència entre la memòria tècnica i la necessitat de contractació de personal, segons corresponga en cada cas. Màxim 20 punts. En cas que se sol·licite subvenció per a les dos contractacions, es ponderarà cada criteri per mitats.

*b*) Característiques de la persona o entitat sol·licitant. Màxim 50 punts

– Viabilitat econòmica. S’avaluarà el grau de solvència econòmica de l’empresa. Màxim 10 punts.

– Recursos humans de l’empresa. Disponibilitat dels recursos humans de l’àrea internacional de l’empresa. Màxim de 15 punts.

– Grau d’internacionalització de l’empresa. Màxim de 15 punts.

– Contribució a la solució de problemes socials (màxim 10 punts). Es podran considerar factors com:

i. L’ocupació que es crea pel projecte.

ii. La ubicació de les inversions en municipis amb risc de despoblació.

iii. Que la beneficiària tinga contractat un percentatge de persones amb discapacitat sobre el total de la plantilla per damunt del mínim legal exigible.

iv. Que la beneficiària done suport econòmicament a projectes o entitats sense ànim de lucre dedicades a l’atenció de persones en situació o risc d’exclusió social.

v. Que la beneficiària fomente l’ocupació de persones amb discapacitat, incloent en la seua cadena de subministrament productes i/o servicis de centres especials d’ocupacions situats a la Comunitat Valenciana i/o subscriga amb estos contractes d’enclavaments laborals

vi. Que la beneficiària acredite aplicar mesures concretes de corresponsabilitat i conciliació de la vida personal, laboral i familiar, que superen el que s’establix legalment.

6. Com a mesures d’actuació per a afavorir la igualtat d’oportunitats entre dones i hòmens, la integració social i laboral de persones amb discapacitat, i d’altres col·lectius de població especialment desfavorida, així com per a promoure altres finalitats socials o públiques, en cada convocatòria es podran establir, per a determinar l’orde de prioritat entre sol·licituds que hagen obtingut la mateixa valoració tècnica, tots o alguns dels següents criteris de desempat, en l’orde que es concrete en la mateixa convocatòria:

– Les sol·licituds d’empreses que no estiguen obligades legalment a disposar d’un pla d’igualtat, i hagen aprovat i tramitat la inscripció en el registre corresponent.

– Les sol·licituds d’empreses que tinguen la qualificació d’entitat valenciana socialment responsable d’acord amb el que s’establix en el Decret 200/2022, de 25 de novembre, del Consell, pel qual es regula la responsabilitat social en les entitats valencianes.

– Les sol·licituds d’empreses o entitats que acrediten que disposen d’un percentatge més alt de persones treballadores amb discapacitat en relació amb les seues respectives plantilles.

– Les sol·licituds d’empreses o entitats que s’hagen presentat abans de manera completa.

– Altres criteris de desempat que afavorisquen finalitats d’interés general, i que s’establisquen justificadament en les convocatòries respectives.»

*Set*

Se suprimix la lletra *a*  i es modifica la lletra *e*  de l’article 12, Obligacions de la persona o entitat sol·licitant, que queda redactat com seguix:

«*e*) Comunicar a l’IVACE la sol·licitud o l’obtenció d’altres subvencions, ajudes, ingressos o recursos — procedents de qualsevol administració o ens públics o privats— que hagueren obtingut o sol·licitat per als mateixos costos subvencionables. Així mateix, i a l’efecte de computar el límit màxim d’ajuda *de minimis*  que podrà percebre l’empresa, també hauran de comunicar, si és el cas, altres ajudes concedides amb subjecció al règim *de minimis*  entre la data de concessió i els tres anys precedents subjectes al Reglament (UE) 2023/2831 a les ajudes *de minimis*  o a altres reglaments *de minimis*, i independentment de si estes són per als mateixos costos subvencionables secundats per l’IVACE com per a qualsevol altre.»

Així mateix, es modifica la lletra *f*  de l’article 12, que queda redactada com seguix:

«*f*) Les empreses i entitats beneficiàries hauran de donar l’adequada publicitat del caràcter públic del finançament de l’activitat, d’acord amb la Llei 1/2022, de 13 d’abril, de transparència i bon govern de la Comunitat Valenciana, i les convocatòries respectives podran concretar o ampliar les mesures que s’hagen d’adoptar per a garantir l’adequada publicitat de les ajudes concedides per la Conselleria.»

*Huit*

Es modifica l’apartat 2 de l’article 13, Modificació de la subvenció i reintegrament de les ajudes concedides, que queda redactat com seguix:

2. Tota alteració de les condicions que s’hagen tingut en compte per a la concessió i, en general, l’incompliment de les obligacions per part de la persona o l’entitat beneficiària podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l’interés de demora des del moment del pagament de la subvenció fins que s’acorde la procedència del reintegrament d’esta. En tot cas seran aplicable les causes de revocació previstes en el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.»

*Nou*

Es modifica l’article 14, Acumulació d’ajudes, que queda redactat com seguix:

«1. Els costos associats als projectes subvencionats pels programes inclosos en la present orde no podran rebre simultàniament ajudes en el marc de la respectiva convocatòria i d’altres procedents d’esta o d’una altra administració o ens públic.

2. En cap cas l’ajuda podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l’activitat subvencionada.»

*Deu*

S’afig un nou article, amb el contingut següent:

«*Article 20. Tractament de dades de caràcter personal.*

1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre’s en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

3. En les convocatòries s’haurà d’incloure la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

4. Durant tota la gestió de les subvencions es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l’aplicació de mesures tècniques o organitzatives apropiades per a aconseguir la integritat i la confidencialitat de les dades.»

  

València, 18 de juliol de 2024

Nuria Montes de Diego

Consellera d'Innovació, Indústria, Comerç i Turisme